Timbroù Yemen ar Su

emen ar Su, pe Republik Demokratel Pobl Yemen (arabeg : جمهورية اليمن الديمقراطية الشعبية Jumhūriyyat al-Yaman ad-Dīmuqrāţīyah ash-Sha'bīyah) diouzh e anv ofisiel, a oa ur stad eus ar Reter-Nesañ eus 1967 betek 1990, e gevred Republik Yemen a-vremañ, enez Sokotra enni.

Savet eo bet dre unvaniñ an tiriadoù-mañ a veze dindan aotrouniezh ar Rouantelezh-Unanet :
Ul lodenn eus Gwarezva Aden a vode ar sultanelezhioù hag an emirelezhioù a zibabas sevel Kevread Emirelezhioù Arabia ar Su e miz C’hwevrer 1959.
Porzh Aden a oa ul lodenn eus ar Raj breizhveuriat eus 1873 da 1937 pa dapas statud un drevadenn. .
Unvanet e voe an tiriadoù-se e miz Ebrel 1962 dre sevel Kevread Arabia ar Su
Pevar ziriad eus rannvro Hadramaout o doa divizet chom e-maez ar c'hevread hag a voe anavezet dre-se e-pad ar prantad 1962–1967 evel Gwarezva Arabia ar Su. Ar re-se e oa stad Quaiti Shihr ha Mukalla, stad Kathiri Seiyun, sultanelezh Mahra Qishn ha Sokotra, sultanelezh Wahidi Bir Ali Amaqin, ha Yafa Uhelañ.

D’an 30 a viz Du 1967 e voe embannet dizalc’hiezh Republik Poblel Yemen ha lakaet un termen d’ar sultanelezhioù hengounel a bep seurt.


Timbroù Arabia ar Su dreistmoullet gant PEOPLE’S REPUBLIC OF SOUTHERN YEMEN e saozneg hag en arabeg (Republik Demokratel ha Poblel Yemen) a voe embannet e 1967 a-raok na vefe graet timbroù dindan anv ar vro en he fezh.

Awenet e oa Republik Yemen ar Su gant an ideologiezh marksour-leninour, alese e c’heller kompren temoù a voe dibabet gant ar velestradurezh pa voe kaoz da embann timbroù. Niverus e oa an timbroù a selle ouzh : 
stourm Pobl Yemen evit sevel ar Republik, deiz-ha-bloaz Dispac’h ar 14 a viz Here 1963, araokadennoù ar renad nevez…
ar stourm evit dieubiñ Palestina ha chom kengred gant he fobl.
enoriñ an dud veur : kantvet deiz-ha-bloaz ganedigezh Lenin, marv Naser e 1971, Gandhi…
devezh al labour-douar, devezh ar polis...
an degouezhioù hag an ensavadurioù etrebroadel : A.B.U.,UNICEF, Unvaniezh Postoù ar Bed], bloavezh etrebroadel ar maouezed (1975), bloavezh etrebroadel an dud ampechet (1981)

Timbroù all a ziskoueze sevenadur ha glad ar vro : dañsoù hengounel, savadurioù Nubia, pezhioù kizellet, binviji sonerezh…), difenn an natur (loened, gwez,bokedoù…), ar sportoù (kib mell-droad, c’hoarioù Olimpek…). E 1977 e teuas er-maez ur rummad timbroù a vrude cheñchamant an hent-ruilhal (mont gant an tu-dehoù e-lec’h an tu-kleiz).

Ar ger « demokratel » a voe ouzhpennet da anv ar vro e 1971, ha dont a reas da vezañ eta PEOPLE’S DEMOCRATIC REPUBLIC OF YEMEN. Adalek ar bloaz 1977 e lenner Yemen PDR war an timbroù e-kichen an anv en arabeg.

Unvanet e voe Yemen ar Su ha Yemen an Norzh e 1990 (pe staget Yemen ar Su ouzh eben hervez lod).

 Pennadoù kar 
Timbroù Yemen an Norzh
Timbroù Yemen

Yemen ar Su, Timbroù
Yemen ar Su